text:
ORANJESTAD (AAN) – Durante un entrevista cu director di Aruba Port Authority, sr. Alfonso Boekhoudt, DIARIO a puntre tocante e tema cu a trece basta polemica despues cu a bati voz di alarma, relaciona cu e combustible cu ta bin for di Venezuela y ta drenta via waf di Barcadera, bao condicionnan di halto grado di inseguridad di embarke, transportacion y desembarke.
“ Ta asina cu via nos waf semper caba materialnan peligroso ta worde transporta, sea pa nos Isla mes of pa pasa via nos isla bay afo. E no ta algo cu awor diripiente tin material cu por forma cierto peligro, ta worde transporta. Mester pone na cla cu den waf mester percura pa tin procedurenan pa maneha e carganan di e forma aki, cu ta peligroso”, director di APA acentua.
El a agrega cu e reglanan internacional cu ta existi cu ta deal cu con pa transporta materialnan peligroso, no ta aplicable pa e tipo di botonan cu ta transporta e combustible.
“ Pa tal motibo nos mester a tuma un bon analisis di e situacion, con e ta pasa, kico ta realmente, tur e problemanan cu nos tin cu e forma con e ta worde transporta, kico ta e peligronan cu e ta trece pa cual tur grupo di hende, y con ta e forma apto cu nos ta kere cu e mester worde transporta y almacena, na Aruba”, sr. Boekhoudt a añadi.
Director di APA a splica cu den e cuadro aki tin conversacionnan ta andando, y muy pronto ta bay bin cu regulacionnan estricto pa esaki, na un forma cu den waf por deal cu tur e riesgonan, of alomenos pa percura pa tene e riesgonan bao di control.
“ Kiermen, e ta encera cu nos ta sinta na mesa cu un grupo grandi di hende, y den e dianan aki nos ta bay reuni cu nan pa bin cu e procedurenan con nos mester maneha e tipo di materialmente peligroso aki, den nos waf di Barcadera, pa asina asegura cu e forma con e ta bay pasa ta safe!”, sr. Alfonso Boekhoudt a señala.
“ No carga ningun duda cu e forma con esaki ta tumando lugar aworaki, no por tin aprobacion di ningun instancia”, Boekhoudt a remarca.
“ Nos a wak caba cu bida di hende a worde poni na peligro, y esaki ta algo cu nos no ta bay permiti pa sigui dura, y mester tene na cuenta cu esnan cu ta importa e combustible, mester sali for di e punto di bista cu ta bin reglanan cu nan mester bay atene na dje, y cu ta pone cu nan no por bin cune, manera nan ta haciendo.
Pero ta mucho prematuro aworaki pa bisa ki tipo di reglanan ta bay bin, pasobra e discusionnan ta tumando lugar na e momentonan aki, pero djis tene na cuenta cu loke ta sosodiendo na e forma aki, no por sigui tuma lugar den futuro”, segun director di APA.


c: text/html

text:
Nan a hasta tira un agente di Polis na civil
ORANJESTAD(AAN)– – Ayera pa basta ora a trata e caso serio di asaltonan arma, ladronicia contra e trio Arubiano I.V.M., J.F., L.W. Fiscal a baha pisa riba e trio aki caminda a exigi 15 aña di prison pa e sospechoso J.F., 8 aña di prison pa I.V.M. y 4 aña di prison pa L.W.
Durante tratamento di e caso por a constata cu e sospechoso J.F. tabata desmenti casi tur acusacion. Parce cu J.F. y I.V.M. tin problema cu otro. Den Corte a pone nan sinta separa di otro. Tabatin un momento cu ariba peticion di abogado Hues kier a mira nan haltura pero J.F. a nenga retundamente pa para banda di I.V.M. Aparentemente tur esaki tin di haci cu e hecho cu I.V.M. a coopera cu investigacion y a bisa tur cos.
ACUSACIONNAN
Fiscal a presenta un serie di acusacionnan cu ta varia di posecion di arma, tira un agente di Polis na civil, asalto arma riba empleado di Superior Tobacco, horta na un supermercado, horta for di autonan riba tereno di Superior Tobacco.
ASALTO
13 Aug. 2017 lo a forza homber. Ta M. y F. ta envolvi. Na Weg Seroe Blanco a detene homber B. caminda a haya den auto 3 cellular. El a bisa cu un di e cellular ta di F. A bay investigacion riba e cellular. Segun F., e cellular no ta di dje. Hues a bisa cu riba cellular tin un account di facebook riba nomber di F. F. a bisa cu e no tin facebook.
A scucha yamadanan entre F. y un persona caminda papia di un asalto riba un negoshi. A papia tambe di asalto riba Subway. Tabata papia con lo bay haci e asalto riba un homber na su cas. 13 Augustus 2017 tabata papia ki ora lo mester haci e asalto. F. a desmenti di a papia y no sa di nada.
Hues a mustra cu e homber B. a bisa cu diferente biaha e lo a horta cu M. El a bay cu M. pa asalta un persona na su cas na Ponton. A warda pero e homber no a presenta. Segun B., ta F. a duna informacion riba e persona cu lo tin placa. F. ta para riba cu e no a papia nada. Segun F. e no conoce e personanan ey.
Hues a puntra M. si e asalto no a sigui pasobra e homber no a presenta. M. a bisa cu ta asina. Hues a puntra si a traha un otro plan di asalto. M. a bisa cu no. El a bisa cu ora e homber no a presenta, nan a bay di e cas. Hues a puntra kico M. lo haya si e asalto a resulta. Segun M. e lo haya un parti di e placa cu e persona tin.
Hues a puntra si tabatin contacto cu F. mientras cu tabata warda riba e persona na su cas. M. a bisa cu esey e no sa. Fiscal a bisa cu F. ta bisa cu e cellular no ta di dje pero e homber B. a bisa cu e tabata papia cu F. riba e asalto riba e auto di Superior Tobacco. Fiscal a puntra di con tin diferente hende ta bisa di a papia cu bo riba e cellular. F. a bisa cu e no sa.
LADRONICIA CAS
A horta for di cas y a haya flatscreen den mondi. E doño a sinti falta di placa y joyas. B. a wordo deteni na e sitio y el a bisa cu e tabata hunto cu M. y F. Nan a bis’e pa bay cas di un taxista y cu M. tabata arma. Nan tabata den e cas ora cu Polis a yega y nan a core bay den mondi. F. lo a duna B. 10 florin pa gasoline. M. a admiti cu e tabatin un arma cun’e y cu nan a bay na e cas.
F. a bisa cu e no conoce M. y B. y cu e no a haci e ladronicia. E doño di cas a haci demanda di algo mas di 8 mil florin di daño. Abogado mr. Carlo a puntra su cliente M. si a coy cos den e cas. M. a bisa cu no a coy nada.
TIRA AGENTE DI POLIS
Hues a mustra cu riba 2 Augustus 2017, M. y F. lo a tira un agente di Polis na civil den su pia. E agente di Polis a declara cu el a scucha sonido na cas di bisiña. E agente di Polis a bay coy su arma pa bay averigua kico tabata pasando. Su mama a bay pafor y tabata grita esnan cu lo tabata den e cas. El a bay pa hala su mama un banda y e momento ey un di e hombernan a tira riba dje y nan a core bay. El a sufri un tiro den rudia. E agente a duna descripcion cu esun cu lo a tira tabata color scur cabey chikito y tabatin un otro persona mas.
Investigacion a conduci cu a bay na cas di M. y a haya M. cu arma bou su cusinchi. M. a bisa cu el a haci e asalto na e cas di bisiña. E huls cu a haya na e cas caminda a tira, ta cuadra hopi cu e arma. M. a bisa cu el a bay haci asalto hunto cu F. y cu F. tabatin su arma. El a bisa cu na dado momento el a scucha un tiro cu F. a haci y despues cu el a haya e arma. F. den Corte tabata bisa cu esey no ta berdad.
Hues a mustra cu B. a declara cu M. a papia di un asalto arma cu a haci hunto cu F. B. a bisa cu el a compronde cu F. tabatin e arma y cu F. a tira e homber cu a resulta di ta un agente di Polis.
M. a bisa Hues cu e no a tira e agente di Polis. Segun M., F. a pidi e arma di M. pasobra e tabata kier e arma pa tira. Hues a puntra pakico F. kier a tira. M. a bisa cu e no sa pakico F. kier e arma. Segun M., F. kier a core bay cu e arma pa si a gara M. e no tabatin arma cun’e. Ariba preguntanan di Hues, M. a bisa cu nan a bay na e cas cu tabata bashi. Ora cu hende a cuminsa grita, el a duna F. e arma pa e core bay cun’e. Hues a puntra M. pakico e tabatin e arma. M. a bisa cu e tabatin e arma pa su proteccion. Hues a puntra F. si e tabata envolvi. F. ta para riba cu no.
Fiscal a bisa M. cu for di discripcion di e agente di Polis, ta parce cu ta M. lo a tira. M. a bisa cu e no a tira. Fiscal a puntra F. si e tabatin cabey corta. F. a bisa cu e tabatin dread logs cortico.
Abogado mr. Carlo a puntra M. for di kende el a cumpra e arma. M. a bisa cu el a cumpra e arma for di F. E abogado a pidi Hues pa laga M. y F. para pa mira nan haltura. Hues a pidi nan pa para banda di otro pero F. no kier para banda di M.
HORTA SUPERMERCADO
F. a admiti di tabatin arma di candela riba 14 Juli 2017 ora a horta for di un negoshi hunto cu W. Entre 50 pa 60 caha di bebida alcoholico. Tabatin mancha di sanger ariba vloer y riba video a mira dos persona core bay den un auto Skyline. Polis a bay persigui e auto. E chofer a core bay na pia y un dama a keda den auto. Polis a haya cosnan cu ta usa pa horta den e auto. E auto a resulta di ta di ta mama di W. E dama a bisa cu el a haya lift. Fiscal a bisa cu a haci investigacion riba W. y F. y NFI ta mustra cu e mancha di sanger ta di F.
Hues a puntra F. si el a haci esey. Segun F. el a haci’e y e sa di dje y no di otro. El a desmenti di a huy den e Skyline. El a bisa cu el a core bay. Hues a puntra con a bay cu e cahanan. Segun F. den un auto. Hues a bisa cu tin un demanda di mas cu 77 mil florin pa e cahanan di whisky.
ASALTO ARMA RIBA AUTO DI BESTEL
Dia 18 Augustus 2017 a haci asalto arma riba empleado di haci entrega di Superior Tobacco. Hues a mustra cu W. tabata hunto cu F. y un otro persona G.W. Hues a mustra cu G.W. ta e ruman di W. Segun W. e ruman no ta envolvi. E empleado di Superior Tobacco a bisa cu el a wordo asalta. Mas cu 600 carton di sigaria a horta y ta balora na mas cu 81 mil florin. Tin testigo a mira e asalto arma. E testigo a mira cu tres persona a haci asalto. El a reconoce F. cu a haci e asalto pasobra e conoce F. pa basta tempo. Polis a bay wak video di seguridad y a reconoce G.W. y W. E victima a bisa cu el a reconoce W. como esun cu a asalt’e. W. a bisa cu esey ta imposibel pasobra e tercer persona tabatin cara completo tapa. W. a bisa cu e no ta bay menciona nomber. F. a bisa cu e kier wak e persona cu a menciona su nomber. Hues a mustra cu e dama K. a bisa cu e ta amiga di F. y cu F. a duna pakinan di sigaria y cu K. a bende esakinan. F. ta para riba cu e no conoce K. Fiscal a mustra cu ora nan a detene F. den un apartamento y K. tabata kedando den e apartamento aki. F. a keda para riba cu e no conoce K.
Fiscal a mustra tambe cu F. a bisa Polis cu loke K. a declara no ta berdad. F. na dado momento a bisa cu e conoce K. pero nada di loke K. a bisa di sigaria ta berdad. Fiscal a remarca cu bisa cu no conoce K. ta completamente otro cu bisa cu K. no a bisa e berdad.
Fiscal a remarca cu diferente biaha por a scucha F. bisa cu e no conoce e hendenan. Por bien ta cu e no kier papia di e hendenan y pesey e ta bisa cu e no conoce nan.
Abogado mr. Zara a puntra su cliente, W. con bin e tabata envolvi den e asalto. El a bisa cu dos persona a buske y el a kere ta trip nan ta bay trip. E abogado a puntr’e si el a haya cartonnan di sigaria. El a bisa cu no.
Na 2016 a horta for di autonan di bestel di Superior Tobacco cu tabata staciona riba tereno di e empresa. Mas o menos 150 mil florin balor di sigaria. A haya mancha di sanger cu segun DNA ta cuadra cu F. Hues a puntra F. si e sa di e caso aki. F. a bisa cu e no sa nada di esaki. Hues a puntra con su sanger a yega eynan. F. a bisa cu e no sa.
EXIGENCIA DI FISCAL
Fiscal a mustra cu F. tabata blo nenga pero en realidad F. ta bon envolvi den practicamente tur e casonan. Fiscal a exigi 15 aña di prison pa F. Pa loke ta M., Fiscal tabata kier a exigi 10 aña di prison pero teniendo cuenta cu M. a coopera cu Recherche pa trece claridad den e casonan, Fiscal a exigi 8 aña di prison. Pa W. Fiscal a exigi 4 aña di prison. Awor Hues ta bay studia e caso y dentro di algun siman lo por spera sentencia.

robotstxt: allowed

filter: keep


text:
WILLEMSTAD — Despues di e eksito rotundo di añanan anterior i bou di e slogan “Yena bo bida i di otronan ku koló”, EY Dutch Caribbean i JCI Dutch Caribbean lo organisá riba dia 10 di yüni e di sinku edishon di Curaçao Color Walk.
E ‘fun walk’ aki lo kuminsá i kaba na Parasasa Beach i lo kubri 6 kilometer dor di kayanan di Piskadera i bisindario. E aspekto úniko di e festin di koló spòrtif aki ta ku partisipantenan lo ser kubrí ku puiru di diferente koló na diferente punto durante e ruta. En espeshal na final e evenemento lo kulminá den un fiesta di kolo ku e ‘Big Color Splash’.
E kaminata di koló aki no ta nobo pa Kòrsou. EY pa medio di su fundashon EY Cares Foundation ta duna kontenido na EY su programa di responsabilidat sosial “Building a better working world”, i ta traha pa duna un aporte positivo i duradero na desaroyo di nos komunidat. Den e kuadro ei EY tambe ta traha huntu ku Curaçao Cares. JCI Dutch Caribbean ta forma parti di Junior Chamber International (JCI), un organisashon mundial i konosé mas ku 200 miembro entre 18 i 40 aña repartí riba e islanan di Kòrsou, Aruba, Boneiru i St. Maarten ku ta traha pa krea impakto positivo den nan mes komunidat. Basá riba e vishon mutuo i e dedikashon pa ehersé e responsabilidat sosial ku EY Dutch Caribbean i JCI Dutch Caribbean ta kompartí, e dos organisashonnan aki ta kontinua nan koperashon pa organisá e di sinku edishon di ‘fun walk’ di koló na Kòrsou.
Fun walk
E kaminata ta kuminsa i kaba ku un warm-up i cool down di Jamila Lemans i Hayrich Juliana. Lokual ta hasi e kaminata aki diferente for di kaminatanan tradishonal ta ku lo tin diferente stashon riba e ruta kaminda lo spùit e partisipantenan ku un puiru di koló ora nan pasa. Kada stashon di koló a ser realisá ku sosten di algun sponsor prinsipal, esta Maduro & Curiel’s Bank N.V., Kenfood Trading Co. (KFC), Subway, Kooyman y Popular Agencies ku su produkto Maybeline. E ‘Big Splash’ na final ta wordu spesialmente patrosiná door di Curoil. Mirando ku esaki ta e delaster aña ku e kaminata aki ta tuma lugá den e forma aki, EY i JCI lo tin un sorpresa pa e partisipantenan.
E puiru di koló ku ta wòrdu usá durante di e kaminata no ta dañino pa salú ni pa medio ambiente, e ta seif i por laba kita fasil.
Meta
Henter Kòrsou ta invitá un biaha mas pa bin kana, kore, baila i gosa ku otro riba e ruta pa selebrá un estilo di bida salú i pa alabes duna un otro su bida tambe koló. Kada persona ku partisipá tambe ta kontribui direktamente pa hasi bida di esnan ku mester di sosten den nos komunidat mas kolorido. E meta di Curaçao Color Walk ta pa rekoudá fondo pa otorgá na JCI Dutch Caribbean, EY Cares Foundation i e siguiente organisashonnan: Blenchi school i tambe e organisashon 1 Focus Diferente. E organisashon aki ta hasiendo di un manera positivo varios proyekto manera ‘Inpirational week’ y ‘Transformers’ ku ta enfatisá riba inspirá mas tantu hoben posibel dor di huza material (“short films” of dokumentario) ku ta ilustrá situashonnan (difísil) diario y kon por atendé ku esakinan di un manera positivo.
Inskripshon
Personanan di tur edat por partisipá; mucha (for di 4 aña), hende yòn i hende grandi, famia i grupo di amigu i kolega tur ta bon biní. Benta di T-shirt lo tuma lugá di e siguiente manera tanten ku tin (“OP = OP”):
E gastu pa partisipá ta 20 florin pa tur hende (mucha for di 4 aña i hende grandi). Tur partisipante lo haña un T-shirt p’asina e kolónan resaltá. Durante e kaminata lo parti awa i na final fruta, i lo por sigui fiesta ku ambiente musikal na enkargo di DJ Lu-C i MC Hype. Pa grupo grandi (15 persona of mas) tin e oportunidat di hasi registrashon pa grupo. Pa mas informashon tokante esaki mail This email address is being protected from spambots. You need JavaScript enabled to view it.i pa mas detayenan esklusivo bishitá e Facebook di Curaçao Color Walk.


text:
Santo Domingo
Santo Domingo de Guzmán o simplemente Santo Domingo ta e kapital i siudat mas grandi di Republika Dominikano. Su poblashon metropolitano tabata di 2.084.852 habitante na 2003 i na 2006 ta estimá un poblashon di 2.253.437 habitante. E siudat ta situá na e kosta di Laman Karibe, na e boka di e Riu di Ozama. Fundá pa Bartolomé Colón na 1496, e ta e siudat mas bieu i tabata e prome luga di dominio pa e korona spaño den e mundu nobo. E ta keda den e fronteranan di e Distrito Nacional, kual na su lugá ta grens na tres banda ku e provinsia di Santo Domingo.


text:
Pa cual motibo Prome Minister a duna importancia pa para keto na e tema aki un biaha mas pa informa e pueblo di e situacion real. E mandatario ta indica cu keto bay conseho di biahe ta keda cu si no mester bay Venezuela, no bay.
Aunke tin cierto buelonan cu si ta logra trece nos hendenan back, pero e aerolinianan keto bay ta confrontando mas y mas problema pasobra e buelonan ta obliga pa bin back bashi pa motibo cu Venezuela no ta laga otro hende cu no tin nacionalidad Hulandes subi avion y esaki ta un perdida grandi pa e aerolinianan. Aerolineanan ya caba a cuminsa bati alarma pa cu e situacion aki.
Biahamento pa Venezuela no ta worde recomenda, cual ta causando hopi molester mas tanto tambe pa esnan cu ta bay Venezuela constant pa chekeo medico cual a bira hopi dificil y casi imposibel den e temponan aki. Y cu e situacion di PAWA na Santo Domingo ta complica e situacion un tiki mas.
Pa loke ta trata importacion di fruta y berdura, Prome Minister ta indica cu hunto cu importadornan, Gobierno ta haci tur posibel pa no tin scarcedad na Aruba y pa e productonan aki worde importa na un prijs no mucho mas halto cu anteriormente. Lo no bay mira cambio pa loke ta trata fruta y berdura cu ta bin caba for di Merca of di otro paisnan.
Prome Minister ta indica tambe cu e documento cu Gobierno di Aruba a negocia cu Venezuela ainda no a worde firma. Awo Venezuela a pone riba mesa cu e sancionnan cu Comunidad Europeo a impone riba Venezuela mester worde kita.
Union Europeo a pone e sancionnan riba 7 miembro di Gobierno di Venezuela. Esaki kiermeen cu momento cu e sancionnan aki bira ley y e 7 personanan aki tin cualkier pertenencia sea ta placa of posicion na Aruba, Gobierno lo mester bay over na vries esakinan.
Esaki sigur lo haci cu e situacion diplomatico entre Venezuela y Aruba ta bay escala mas ainda. Gobierno sinembargo ta vigila e situacion aki di cerca pa tuma accion si tin mester y ki momento esaki lo pasa.
E mandatario Principal di nos pais a bisa cu mientras tanto Gobierno di Aruba lo sigui delibera cu Venezuela pa sondea otro formanan pa lanta e embargo pa asina normalisa e relacion entre Aruba y Venezuela.
Prome Minister Wever-Croes no a laga e oportunidad pasa pa enfatisa cu e situacion entre Venezuela y Aruba ta hopi tenso y delicado diplomaticamente. Un situacion cu den ningun sentido ta normal. Gobierno di Aruba, como un gobierno serio y cu ta tuma situacionnan asina hopi na serio, ta trahando tur dia pa atende cu e crisis aki.
E Premier di Aruba a expresa su lamento cu tin cierto periodistanan cu ta opta pa haci un sensacion di e situacion delicado aki pa ataca su credibilidad door di cuestiona si su persona a bisa un cos of si Hulanda a bisa un cos, of si e politico Venezolano a bisa algo otro.
“Mi ta laga na bo mes pa dicidi ken bo kier kere. Si bo kier kere bo gobernante, bo ta ker’e. Si bo ta prefera pa scohe pa kere e politico Venezolano cu e situacion di e regimen cu e venezolanonan ta den actualmente, ta e decision pa cada ken scohe.
Pero Aruba ta para dilanti un crisis y retonan grandi pa loke ta trata e relacion entre Aruba y Venezuela y Gobierno ta tuma esaki hopi na serio.
Mi no ta kere cu tin espacio pa haci periodismo na un nivel baho asina. Ban enfoca riba e situacion real, riba e problema serio cu tin y riba con pa soluciona esaki mas pronto posibel, Prome Mininster Evelyn Wever-Croes a bisa.


text:
Pelotero Jorge Vrolijk den tremendo forma cu su ekipo Macerata Angels na Italia.
E hoben pelotero Jorge Vrolijk cu luna pasa a biaha pa Italia pa asina sigui su carera den e deporte di baseball ta bayendo den tremendo forma. Mester bisa cu awe diadomingo Jorge a bati 4-2 cu 2 RBI mientras ayera diasabra e la bati di 4 – 3 cu 3 RBI.
Notable ta cu e prospecto Arubano ta den e top 15 nan actual sin conta su numbernan bati e weekend aki. Desde di e prome siman Opening week Jorge a bati 1st week 7-5 cu 5 RBI, 2nd week 8-1 y 1RBI y 3th week 8-5 y 5 RBI.
Sin duda e hoben Arubano Jorge Vrolijk demostrando progreso enorme aya na Italia. For di representante Conrad Efrem Orman nos a haya e informacion cu e ekipo y staf di coach di Macerata Angels, Italia ta masha contento cu e hoben pelotero y ta gradici pa e confiansa deposita den nan ekipo.
Exito Jorge!!!!.